b'\n_START_ARTICLE_\nJasna Vidakovi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nOsnovno \xc5\xa1olo je obiskovala v Ljubljani, kjer je nato tudi maturirala na klasi\xc4\x8dni gimnaziji. Po kon\xc4\x8dani gimnaziji se je vpisala na Filozofsko fakulteto v Ljubljani, kjer je \xc5\xa1tudirala muzikologijo ter angle\xc5\xa1\xc4\x8dino._NEWLINE_\xc5\xa0e kot absolventka muzikologije in diplomantka anglistike se je leta 1973 zaposlila v uredni\xc5\xa1tvu za resno glasbo Glasbenega programa Radia Ljubljana. Postala je prva urednica za ljudsko glasbo, ki je kasneje postala redakcija za ljudsko glasbo. Kot urednica je za\xc4\x8dela z delom v glasbenodokumentarni oddaji Slovenska zemlja, ki je vklju\xc4\x8devala raznovrstni program, od reporta\xc5\xbe, portretnih oddaj, komentiranih koncertov izvirne slovenske ljudske glasbe, do nare\xc4\x8dnih pogovorov, v katerih so predstavljali \xc5\xa1ege in obi\xc4\x8daje vseh etni\xc4\x8dnih pokrajin Slovenije, tudi avstrijske Koro\xc5\xa1ke, Porabja in Slovenske Bene\xc4\x8dije._NEWLINE_Pri svojem delu je Jasna Vidakovi\xc4\x8d za Arhiv Radia Slovenija pridobila okrog 20.000 minut zvo\xc4\x8dnih dokumentov izvirnega ljudskega petja, god\xc4\x8devstva in nare\xc4\x8dnih pripovedi, ki jih pri svojem delu uporabljajo tudi druge radijske in televizijske redakcije._NEWLINE_Jasna Vidakovi\xc4\x8d je tudi \xc4\x8dlanica o\xc5\xbeje projektne skupine za tradicionalno in folk glasbo v mednarodni medijski organizaciji EBU. Leta 2004 je ob vstopu Slovenije v Evropsko unijo organizirala in kot avtorica predstavila 3 koncerte ljudske glasbe z neposrednimi prenosi na Radiu Slovenija. _NEWLINE_Je tudi glasbena producentka, urednica in komentatorka raznih zvo\xc4\x8dnih izdaj, avdiokaset in zgo\xc5\xa1\xc4\x8denk. \xc4\x8clanke in uvodnike objavlja v raznih monografskih in spominskih knji\xc5\xbeicah, pa tudi v \xc4\x8dasopisih in revijah._NEWLINE_Jasna Vidakovi\xc4\x8d je sodelovala tudi pri ustanovitvi Kulturnega dru\xc5\xa1tva Folk Slovenija, Glasbenoinformacijskega sredi\xc5\xa1\xc4\x8da Slovenije ter zdaj\xc5\xa1njega In\xc5\xa1tituta za glasbenoinformacijske znanosti pri Centru za interdisciplinarne in multidisciplinarne raziskave in \xc5\xa1tudije Univerze v Mariboru. Je tudi vodja delovne skupine za slovensko ljudsko izro\xc4\x8dilo pri Glasbeni matici Ljubljana.'